text: Her må du kun holde køllen med én hånd
  15 juli 2016 kl. 09.08
  Rigtig krocket er en seriøs sport og reglerne, de er noget anderledes end i den mere almindelige haveudgave. I dag går det løs i Ølgod.
  Danmarks største krocketstævne det foregår i Ølgod. 168 spillere fra hele landet mødes for at dyste mod hinanden og kåre den spiller, der er bedst til at sende kuglen igennem forhindringerne.
  Det lyder sikkert bekendt for de fleste, der har prøvet kræfter med krocket, men når der skal spilles efter de officielle DGI- spilleregler, så er spillet lidt mere avanceret.
  - Vi træner tre gange i ugen og der er rigtig meget taktik i spillet, fortæller formanden for Ølgod Krocketklub Egon Nielsen til TV SYD.
  Klubben er med 80 medlemmer den største i Danmark og stævnet i år, er det hidtil største i klubbens historie.
  Egon Nielsen fortæller også, at det med at slå kuglen igennem buerne, kun er omkring 10 procent af spillet.
  Det er mere vigtigt, at få modstandere sendt på afveje. En såkaldt krockade.
  Stævnet går i gang fredag og hvis nogen er i tvivl, så gælder det også i krocket om at være den bedste.
  -Det må vi nok sige ja til. Når vi spiller, så spiller vi og vi spiller for at vinde, siger Egon Nielsen til TV SYD.
  Udklip fra den store krocketmanual
  Når en krocketspiller f.eks. må skyde en andens kugle væk så findes der både en løs krockade, en fri krockade og en fast krockade.Der er regler for hvordan køllen den skal holdes og det er helt forbudt at slå med siden af køllen.Det er også vigtigt at passe på de døde kugler. Rammer du dem kan det betyde at spilleren mister et slag.Rigtig mange flere regler og beskrivelser kan findes  på DGIs hjemmeside.
  Se mere her
  